༥༦༥༽༄། ། ཆོས་རྣམས་བཟུང་བ་མེད་པ་ཕར་ཕྱིན་ཡིན་པ་ཞེན་མེད་འཛིན་བྲལ། །  ཡང་འདི་སྐད་བདག་གིས་ཐོས་པ་དུས་གཅིག་ན། ཤུད་བུས་རྗེ་རིན་པོ་ཆེའི་ཞལ་ནས་མཚམས་མེད་པ་ལྔ་དང་། སྡིག་པ་མི་དགེ་བ་བྱས་ཀྱང་སྐྱེ་མེད་རྟོགས་ན་མི་གནོད་ཀྱང་གསུངས། ཡང་ལུས་ཅན་རྣམས་ཀྱི་ལས་རྣམས་ནི། ། བསྐལ་པ་བརྒྱར་ཡང་ཆུད་མི་ཟ། ། སངས་རྒྱས་ལ་ཡང་སྐུ་མཚལ་དོད་པར་གསུངས་ན། ལས་དང་ཉོན་མོངས་པས་གནོད་ན་སངས་རྒྱས་མ་རྒྱས་པར་འགྲོ་བ་མ་ལགས་སམ་ཟེར་བ་ལ། ཇི་སྐད་དུ། ས་དང་པོ་ལ་ཆོས་ཉིད་རྣམ་པར་མི་རྟོག་པའི་ཡེ་ཤེས་མཐོང་ནས། ལས་དང་ཉོན་མོངས་ཀྱི་འཁོར་བ་རང་རྒྱུད་དུ་སྐྱེ་བ་མི་ལེན་པར་བཞེད་པ་ཡིན། སྨོན་ལམ་གྱིས་སྐྱེ་བ་ལེན་པར་བཞེད་དེ། རྒྱུ་སེམས་ཅན་གྱི་དུས་སུ་སེམས་ཅན་ཐམས་ཅད་བདེ་བ་དང་ལྡན་སྡུག་བསྔལ་དང་བྲལ་ནས། སངས་རྒྱས་ཐོབ་པར་འདོད་པའི་ཀུན་རྫོབ་དེ་མི་གཏོང་བར་འཛིན་པ་ལ། སེམས་ཀྱི་དྲི་མ་ཞིག་འཛིན་པ་ཟེར་ཏེ། མདོར་ན་ཉོན་མོངས་པ་མི་གཏོང་བར་འཛིན་པ་ཡིན་ཏེ། མ་ཕམ་པའི་ལུང་དང་། དྲི་མའམ་ཉོན་མོངས་པ་གང་ཡིན་ཏེ། ཞིང་དང་དངོས་པོ་དང་བསམ་པ་གསུམ་ལ་ཟེར་བ་ཡིན། དེ་ལ་འོ་སྐོལ་རང་གི་ཐོག་ཏུ་བཅར། སེམས་ཅན་ཐམས་ཅད་བདེ་བ་དང་ལྡན། སྡུག་བསྔལ་དང་བྲལ། བླ་ན་མེད་པའི་བྱང་ཆུབ་ཐོབ་པར་འདོད་པ་ཡིས། དུས་གསུམ་དུ་ལུས་ངག་ཡིད་གསུམ་དགེ་བ་ལ་བཀོལ། བྱང་ཆུབ་ཀྱི་སེམས་ཀུན་རྫོབ་དེ་དང་དོན་དམ་པ་གཉིས་དབྱེར་མེད་པར། བྱང་ཆུབ་སེམས་ཀྱི་རང་བཞིན་གྱི་སྐུར་གྱུར་ནས། སེམས་ཅན་གྱི་ཁམས་མ་སྟོང་གི་བར་དུ་སྐུ་མི་ཟད་པ་རྒྱན་གྱི་འཁོར་ལོ་རྒྱུན་ཆད་མེད་པ་འབྱུང་བ་སངས་རྒྱས་ཀྱི་སའོ་གསུངས། དེས་ན་ལས་རང་རྒྱུད་པ་མེད་དེ་སངས་རྒྱས་ཀྱི་སྐུ་མཚལ་ཡང་སངས་རྒྱས་ཐམས་ཅད་ལ་དེ་འདྲ་རེ་འདོན་དེ། འདོན་མཁན་གྱིས་བདེན་པ་མཐོང་སོགས་སངས་རྒྱས་ཀྱི་ཆེ་བ་འདོན་པའམ་ཐབས་མཁས་པ་སྟེ། སྐུ་མཚལ་ན་ཚ་དང་སྡུག་བསྔལ་ལ་སོགས་རང་རྒྱུད་པ་མེད། གཟུགས་བརྙན་ཞིག་འབྱུང་བ་ཡིན་གསུངས། དེ་བྱང་ཆུབ་སེམས་དཔའི་རྨི་ལམ་སྐྱེད་མོ་ཚལ་གྱི་གོ་བ་ཡང་དེ་ཡིན་སྙམ། ཡང་ཡུམ་གྱི་བཅུ་གཉིས་དུམ་གྱི་ཁ་པ་བམ་པོ་གཅིག་གི་ཞབས་ན། གཟུགས་ནས་རྣམ་པ་ཐམས་ཅད་མཁྱེན་པ་དང་། ཆོས་ཀྱི་དབྱིངས་དང་དེ་བཞིན་ཉིད་བསམ་གྱིས་མི་ཁྱབ་པའི་དབྱིངས་ཀྱི་བར་ཆོས་ཐམས་ཅད་ཡོངས་སུ་མ་བཟུང་བ་ནི་ཕ་རོལ་ཏུ་ཕྱིན་པ་ཡིན། འོན་ཀྱང་བར་མ་དོར་སངས་མི་རྒྱ་སྟེ་དྲན་པ་ཉེ་བར་བཞག་པ་ནས་རྣམ་པ་ཐམས་ཅད་མཁྱེན་པ་ཉིད་དང་གསུམ་གྱི་བར་མ་རྫོགས་པར་སངས་མི་རྒྱའོ། ། ཞེས་གསུངས་ནས་འདུག་པའི་དོན་ཡང་དེ་ཡིན་སྙམ། འདི་ལ་རྗེ་རིན་པོ་ཆེའི་ཞལ་ནས་ང་རྒྱུ་མེད་པར་འདོད་པས་ཆད་པའི་ལྟ་བ་དང་མཐུན། རྒྱུ་འབྲས་མི་བསླུ་བར་འདོད་པས་རྟག་པའི་ལྟ་བ་དང་མཐུན། གཉིས་སུ་མེད་པར་འདོད། གཉིས་མེད་ཀྱི་ལྟ་བ་འཛིན། ཟུང་དུ་འཇུག་པར་འདོད། ཟུང་འཇུག་གི་ལྟ་བ་འཛིན། སུས་ཀྱང་མི་གོ་བས་སྤ་ཀྲ་སྤུ་ཀྲའི་ལྟ་བ་འཛིན་གསུངས། ། ། །